b'\n_START_ARTICLE_\nPag\xc4\x97gi\xc5\xb3 Algimanto Mackaus gimnazija\n_START_SECTION_\nIstorija\n_START_PARAGRAPH_\n1930 m. Pag\xc4\x97giuose buvo \xc4\xafkurta vidurinio mokslo institucija, pastatyti trij\xc5\xb3 auk\xc5\xa1t\xc5\xb3 lietuvi\xc5\xb3 gimnazijos r\xc5\xabmai (dabar Pag\xc4\x97gi\xc5\xb3 vaik\xc5\xb3 globos namai). 1950 m. rajone veikusios vidurin\xc4\x97, pradin\xc4\x97 ir rus\xc5\xb3 mokyklos buvo sujungtos, perkeltos \xc4\xaf buvusios Vokie\xc4\x8di\xc5\xb3 realin\xc4\x97s \xc5\xbeem\xc4\x97s \xc5\xabkio mokyklos patalpas ir tapo Pag\xc4\x97gi\xc5\xb3 vidurine mokykla. Dabartin\xc4\x97 Algimanto Mackaus gimnazija yra \xc4\xafsik\xc5\xabrusi 1935 m. pastatytose Vokie\xc4\x8di\xc5\xb3 realin\xc4\x97s \xc5\xbeem\xc4\x97s \xc5\xabkio mokyklos patalpose. 2006 metais buvo prad\xc4\x97ta Pag\xc4\x97gi\xc5\xb3 vidurin\xc4\x97s mokyklos renovacija ir rekonstrukcija. 2007 met\xc5\xb3 rugs\xc4\x97jo pirm\xc4\x85j\xc4\x85 1935 metais statyta mokykla prisik\xc4\x97l\xc4\x97 naujam gyvenimui, o atidarymo i\xc5\xa1kilm\xc4\x97se dalyvavo Lietuvos Respublikos Prezidentas Valdas Adamkus._NEWLINE_2008 metais buvo pastatyta moderni sporto sal\xc4\x97 su trib\xc5\xabnomis \xc5\xbei\xc5\xabrovams, rekonstruotas stadionas, \xc4\xafrengti lauko teniso kortai. 2008 m. gegu\xc5\xbe\xc4\x97s 23 d. akredituota Pag\xc4\x97gi\xc5\xb3 vidurin\xc4\x97je mokykloje vidurinio ugdymo programa (\xc5\xa0MM \xc4\xafsakymas Nr. ISAK-1470). 2008 m. bir\xc5\xbeelio 12 d. Pag\xc4\x97gi\xc5\xb3 savivaldyb\xc4\x97s sprendimu Nr. T-348 Pag\xc4\x97gi\xc5\xb3 vidurin\xc4\x97s mokyklos baz\xc4\x97je \xc4\xafsteigta gimnazija ir jai suteiktas Algimanto Mackaus vardas. 2008 m. rugs\xc4\x97jo 1-\xc4\x85j\xc4\x85 i\xc5\xa1kilmingai atidaryta Pag\xc4\x97gi\xc5\xb3 Algimanto Mackaus gimnazija.\n_START_SECTION_\nAlgimanto Mackaus muziejus\n_START_PARAGRAPH_\nA. Mackaus muziejus mokykloje \xc4\xafkurtas 2003 m. Jame eksponuojama ir saugoma daugiau kaip 100 poeto A. Mackaus, jo \xc5\xa1eimos ir artim\xc5\xb3j\xc5\xb3 originali\xc5\xb3 nuotrauk\xc5\xb3 ir kopij\xc5\xb3. Daugum\xc4\x85 j\xc5\xb3 bei kelet\xc4\x85 savo asmenini\xc5\xb3 daikt\xc5\xb3 muziejui padovanojo poeto mama Marcel\xc4\x97 Mackien\xc4\x97, kuri mir\xc4\x97 2006 m. gruod\xc5\xbeio m\xc4\x97n., sulaukusi 102 met\xc5\xb3. Be nuotrauk\xc5\xb3, muziejuje saugomi ir du original\xc5\xabs poeto rankra\xc5\xa1\xc4\x8diai, signalinis rinkinio \xe2\x80\x9eJo yra \xc5\xbeem\xc4\x97\xe2\x80\x9c egzempliorius su paties poeto ranka \xc4\xafra\xc5\xa1ytais taisymais. Vienas i\xc5\xa1 unikaliausi\xc5\xb3 eksponat\xc5\xb3 \xe2\x80\x93 min\xc4\x97to rinkinio nuora\xc5\xa1as, kur\xc4\xaf atliko dailinink\xc4\x97 Gra\xc5\xbeina Didelyt\xc4\x97, b\xc5\xabdama Vengrijoje dar tuo metu, kai A. Mackaus poezijos Lietuvoje nebuvo galima leisti. \xc5\xa0\xc4\xaf eksponat\xc4\x85, kaip ir 19 originali\xc5\xb3 ekslibris\xc5\xb3, muziejui padovanojo poetas Mykolas Kar\xc4\x8diauskas. Taip pat jame eksponuojama ir keletas A. Mackaus dokument\xc5\xb3 kopij\xc5\xb3: gimimo liudijimas, patvirtinantis, kad poetas gim\xc4\x97 Pag\xc4\x97giuose, pa\xc5\xbeymi\xc5\xb3 knygel\xc4\x97, paties pie\xc5\xa1tas atvirukas, literat\xc5\xabros u\xc5\xbera\xc5\xa1ai. Eksponuojamos 25 A. Mackaus knyg\xc5\xb3 leidimo fondo JAV i\xc5\xa1leistos knygos, kurias muziejui atsiunt\xc4\x97 ilgametis \xc5\xa1io fondo direktorius G. V\xc4\x97\xc5\xbeys bei po jo mirties fondui vadovavusi L. V\xc4\x97\xc5\xbeien\xc4\x97. Taip pat yra ir du \xc5\xbeurnalo \xe2\x80\x9eMargutis\xe2\x80\x9c, kur\xc4\xaf A. Mackus redagavo, numerius. Muziejuje saugomi ir kompaktin\xc4\x97s plok\xc5\xa1tek\xc4\x97s su poeto skaitomu eil\xc4\x97ra\xc5\xa1\xc4\x8diu bei jo ir Dalios Juchnevi\xc4\x8di\xc5\xabt\xc4\x97s vestuvi\xc5\xb3 filmuota med\xc5\xbeiaga, audio ir video interviu su poeto mama M. Mackiene._NEWLINE_\xc4\xaekurti \xc5\xa1\xc4\xaf muziej\xc5\xb3 pad\xc4\x97jo, informacijos suteik\xc4\x97 bei \xc4\xafdomi\xc5\xb3 eksponat\xc5\xb3 atsiunt\xc4\x97 jau min\xc4\x97tas poetas Mykolas Kar\xc4\x8diausias, JAV gyvenantys E. \xc5\xa0ulaitis, H. Vep\xc5\xa1tien\xc4\x97, a.a. G. V\xc4\x97\xc5\xbeys, ra\xc5\xa1ytojai Juozas Aputis, Sigitas Geda, Nacionalin\xc4\x97s Martyno Ma\xc5\xbevydo bibliotekos Lituanikos skyriaus ved\xc4\x97ja S. V\xc4\x97lavi\xc4\x8dien\xc4\x97, buvusi leidyklos redaktor\xc4\x97 A. Baliulien\xc4\x97, poeto vaikyst\xc4\x97s draugas VU profesorius Vytautas Juodkazis. Yra palaikomi ry\xc5\xa1iai su A. Mackaus giminai\xc4\x8diais K. Mackumi, R. Du\xc5\xa1auskiene, J. ir F. Grabiais, V. Strikai\xc4\x8diu, E. Vidmantiene, ypa\xc4\x8d daug pad\xc4\x97jusia K. Grabyte. Muziejuje lank\xc4\x97si ne tik poeto giminai\xc4\x8diai, bet ir kiti garb\xc5\xabs sve\xc4\x8diai: LR Prezidentas Valdas Adamkus, aktoriai R\xc5\xabta Stalili\xc5\xabnait\xc4\x97, Egidijus Stancikas, Gediminas Adomaitis, literat\xc5\xabrologas Vytautas Gasili\xc5\xabnas bei mokytojai su mokiniais ne tik i\xc5\xa1 m\xc5\xabs\xc5\xb3 savivaldyb\xc4\x97s, bet ir \xc5\xa0iauli\xc5\xb3, Jurbarko, Vilniaus, Klaip\xc4\x97dos, Ma\xc5\xbeeiki\xc5\xb3, \xc5\xa0ilut\xc4\x97s, Ukmerg\xc4\x97s rajono mokykl\xc5\xb3, Karaliau\xc4\x8diaus kra\xc5\xa1to bei Bad Iburgo (Vokietijos).\n_START_SECTION_\nDraugyst\xc4\x97 su Vokietijos Bad Iburg gimnazija\n_START_PARAGRAPH_\nJau daugiau kaip 15 met\xc5\xb3 Pag\xc4\x97gi\xc5\xb3 Algimanto Mackaus gimnazija bendradarbiauja su Vokietijos Bad Iburg gimnazija. \xc5\xa0ios draugyst\xc4\x97s pradininkas ir puosel\xc4\x97tojas yra Pag\xc4\x97gi\xc5\xb3 savivaldyb\xc4\x97s Lump\xc4\x97n\xc5\xb3 kaime gim\xc4\x99s ir aug\xc4\x99s Verneris Kiupelis. Ne veltui jis gimnazijos bendruomen\xc4\x97s nari\xc5\xb3 yra vadinamas Vokietijos ambasadoriumi Pag\xc4\x97giuose._NEWLINE_2005 m. Verneris Kiupelis buvo tituluotas Pag\xc4\x97gi\xc5\xb3 kra\xc5\xa1to \xc5\xbemogumi u\xc5\xbe nuolatin\xc4\x99 pagalb\xc4\x85 ir param\xc4\x85 Pag\xc4\x97gi\xc5\xb3 savivaldyb\xc4\x97s gyventojams ir \xc4\xafstaigoms._NEWLINE_Bad Iburg gimnazija ir Pag\xc4\x97gi\xc5\xb3 Algimanto Mackaus gimnazija kasmet kei\xc4\x8diasi mokini\xc5\xb3 ir mokytoj\xc5\xb3 delegacijomis. Abiej\xc5\xb3 mokykl\xc5\xb3 bendruomeni\xc5\xb3 nariai turi galimyb\xc4\x99 susipa\xc5\xbeinti su kitos \xc5\xa1alies istorija, kult\xc5\xabra, \xc5\xa1vietimo sistema. Po kelet\xc4\x85 m\xc5\xabs\xc5\xb3 gimnazijos mokini\xc5\xb3, besimokan\xc4\x8di\xc5\xb3 vokie\xc4\x8di\xc5\xb3 kalbos, kiekvienais metais gilina vokie\xc4\x8di\xc5\xb3 kalbos \xc5\xbeinias Bad Iburg gimnazijoje._NEWLINE_Nuo\xc5\xa1irdi draugyst\xc4\x97 gimnazij\xc4\x85 sieja su Europos Parlamento pirmininku Hansu Gertu Pioteringu. Viename i\xc5\xa1 interviu pirmininkas yra pabr\xc4\x97\xc5\xbe\xc4\x99s, kad geriausiai i\xc5\xa1 visos Lietuvos jis pa\xc5\xbe\xc4\xafsta Pag\xc4\x97gius. Jo d\xc4\x97ka gimnazijos mokiniai ir mokytojai aplank\xc4\x97 Europos Parlamento buveines Briuselyje ir Strasb\xc5\xabre.'